PARIISI – Nykyinen tiukkaan rajavalvontaan perustava maahanmuuttopoliitiika ei toimi, sanoo taloustieteilijä Alice Mesnard Lontoon City University -yliopistosta.

”Valvonnan lisääminen ei ole poistanut salakuljettajia. Päinvastoin: se on nostanut Välimeren laittoman ylityksen hintaa ja kasvattanut riskinottoa.”

Mesnard on tutkinut laittoman maahanmuuton markkinoita puhtaasti taloustieteellisestä näkökulmasta yhdessä kollegansa Emmanuelle Auriolin kanssa, joka opettaa Toulousen yliopistossa Ranskassa.

Tutkijoiden lähtökohta on yksinkertainen: ”Maahanmuutolle on sekä kysyntää että tarjontaa. Miksi asiaa ei siis tarkasteltaisi puhtaasti markkinoiden kannalta?”

Tällä hetkellä Eurooppaan töihin pyrkivän ulkomaalaisen ainoa mahdollisuus on turvautua salakuljettajiin ja jäädä laittomasti maahan. Se tarkoittaa, että salakuljettajilla on monopoliasema markkinoilla, joista valtio ei hyödy senttiäkään.

Perillä Euroopassa laiton työvoima on häikäilemättömien työnantajien armoilla pimeillä työmarkkinoilla. Inhimilliset kustannukset ovat valtavat: pelkästään viime tammikuusta alkaen Välimerellä on hukkunut 1700 ihmistä.

”Eurooppaan pyritään töihin, koska täällä on töitä. Jos kysyntää ei olisi, ei kukaan lähtisi laittomasti matkaan”, Auriol vakuuttaa. Lähtöpäätös perustuu tietoon siitä, että työstä saatu ansio on kannattavampaa kuin matkan hinta.

Ratkaisuksi Auriol ja Mesnard ehdottavat viisumikauppaa. Laittoman maahanmuuton kysynnän ehdyttämiseksi viisumeja pitäisi myydä salakuljettajien hintaa halvemmalla.

”Laillisten väylien avaaminen lisäisi tietysti maahanmuuttoa, ja se taas on poliittisesti kestämätön päätös. Kansalaiset eivät halua enempää siirtolaisia.”

Siksi viisumikaupasta saatavat tulot olisi käytettävä laittoman työvoiman torjuntaan ja salakuljettajaverkostojen purkamiseen.

”Salakuljettajien kulut ja riskit on nostettava niin korkeiksi, etteivät he pysty tarjoamaan halpoja matkoja. Siten myös viisumien hinta voidaan pitää tarvittavan korkealla”, Auriol luonnehtii.

Laillistaminen toimii vain, jos laittoman toiminnan riskit kasvatetaan riittävän suuriksi erilaisten sakkojen ja rangaistusten kautta. Esimerkiksi Auriol ottaa kannabiksen myynnin Alankomaissa, joka on yhdistetty erittäin tehokkaaseen laittoman bisneksen torjuntaan.

Vastaavasti Saksassa prostituution laillistaminen bordelleissa ei ole toiminut, koska ihmiskaupan pohjalta toimivaa laitonta prostituutiota ei ole torjuttu tarvittavin keinoin.

Myös YK:n siirtolaisasioista vastaava raportoija François Crépeau on puhunut työperäisen maahanmuuton laillistamisen puolesta.

”Euroopassa on huonopalkkaisia töitä maataloudessa, rakennus- ja hoitoaloilla. Me tiedämme sen. Emme tunnusta pimeiden työmarkkinoiden olemassaoloa, koska pidämme kuluttamiemme tomaattien hinnasta ja haluamme siivoojamme pysyvän halpana”, Crépeau toteaa The Guardian -lehdessä.

Emmanuelle Auriol muistuttaa, että maahanmuuttajat ovat usein terveitä nuoria aikuisia, jotka maksavat yhteiskunnalle vähän mutta kasvattavat maan bruttokansantuotetta. Kun liikkumisesta on tehty laillista, se on helpompaa myös kotimaahan päin.

”Nyt tilanne on se, että laittoman siirtolaisen on lähes mahdotonta palata kotimaahan, koska takaisin Eurooppaan matkustaminen on niin vaikeaa.”

Viisumikauppa ei kuitenkaan ratkaisisi sotaa tai vainoa pakenevien tilannetta, Mesnard ja Auriol tähdentävät. Heidän kohdallaan olisi toimittava solidaarisuusperiaatteella kuten esimerkiksi Vietnamin venepakolaisten kohdalla 1980-luvulla.

Toistaiseksi Auriolin ja Mesnard’in ajatukset ovat kaikuneet kuuroille korville.

Euroopan unionin päämiehet kokoontuivat ylimääräisen kokoukseen 23. huhtikuuta, kun Lampedusan edustalla haaksirikkoutui viikon aikana ensin noin 400 ihmistä kuljettanut laiva ja sitten kalastusalus, joka kuljetti yli 750 ihmistä.

Kokouksen lopputuloksena neuvosto päätti kolminkertaistaa Välimerellä partioivan Triton-operaation budjetin.

Triton on Euroopan ulkorajavirasto Frontexin operaatio, jonka ensisijainen tarkoitus ei kuitenkaan ole ihmishenkien pelastaminen vaan rajavalvonta. Yhdeksään miljoonaan nostettu kuukausittainen budjetti vastaa Italian viime vuonna yksin johtaman ja rahoittaman, Mare Nostrum -operaation budjettia.

Neuvosto ilmoitti niin ikään tiukentavansa salakuljettajien vastaista taistelua muun muassa tuhoamalla näiden aluksia, ja lisäävänsä yhteistyötä kauttakulkumaiden, kuten Tunisian, Egyptin tai Sudanin kanssa, etenkin laittomien siirtolaisten takaisin kuljettamiseen.

Työperäisestä maahanmuutosta neuvosto ei maininnut mitään. Pakolaisten vastaanotosta neuvosto päätti muutamaa tuhatta syyrialaista koskevan pilottiohjelman aloittamisesta. Syyriasta on paennut yhteensä neljä miljoonaa ihmistä.

”Tällä hetkellä populistiset liikkeet monopolisoivat kaiken keskustelun maahanmuutosta ja ovat tehneet siitä ongelman”, Auriol sanoo. ”Mutta maahanmuutto ei ole ongelma, se on mahdollisuus.”